Paaie versper oor water’n Skermgreep uit een van die video’s wat Woensdag op Twitter gedeel is. Ontstoke inwoners van Tongaat in KwaZulu-Natal het Woensdag verskeie paaie in dié omgewing, waaronder Hambanathiweg en die R102 na Tongaat, met brandende bande, takke en klippe versper. Dié betogers is glo keelvol daarvoor dat inwoners al maande lank sonder water moet klaarkom. Video’s van die betogings is intussen wyd op sosiale media versprei. Volgens konst. Thenjiswa Ngcobo, polisiewoordvoerder, het betogers omstreeks 06:00 vanoggend byeengekom en Hambanathiweg versper. “Geen skade of beserings is aangemeld nie. Die polisie hou die situasie dop.” KZN – #Protesting #Tongaat multiple roads closed in the area pic.twitter.com/dmJ0BBPy2u — TrafficSA (@TrafficSA) June 22, 2022 Die sekerheidsmaatskappy Coast Guard Security het vroeg Woensdagoggend ŉ video van die betoging op hul Facebook-blad gedeel en gesê dat inwoners al twee maande lank nie water het nie. Luidens dié inskrywing vind die betoging tussen Fairbreeze-woonbuurt en die Maidstone-stasie plaas. Die plaaslike North Coast Courier-koerant was Woensdag op die toneel waar hulle met een van die inwoners tydens ŉ regstreekse uitsending gepraat het. In dié video sê die vrou dat die eThekwini- plaaslike munisipaliteit wel watertenks aan inwoners voorsien, maar dat dit heeltemal onvoldoende is. Dié water bereik boonop net sekere mense voordat dit weer opdroog of na bewering aan ander mense verkoop word. Sommige inwoners het glo ŉ week laas ŉ watertenk in die omgewing gesien. Die vrou sê talle bejaarde inwoners bly alleen in hul huise en dat hulle niemand het wat water vir hulle kan gaan haal nie. Tongaat area fair breeze R614 closed protest action pic.twitter.com/tptwRUC9bc — Sibusiso. Nene (@Sibusis55351144) June 22, 2022 Verwoestende oorstromings in Tongaat in April en weer in Mei vanjaar het grootskaalse skade aan paaie en ander infrastruktuur, onder andere die watersuiweringsaanleg, aangerig. Dié skade het talle inwoners sonder krag en water gelaat. Dit is egter nie duidelik of die vloedskade ook verband hou met die watertekorte wat tans in Tongaat ondervind word nie. Maroela Media het ŉ navraag aan die munisipaliteit gestuur en wag tans op terugvoer.